Pakolaisleiri Syyriassa lähellä Turkin rajaa.
Tammikuussa 2011 alkaneen **Syyrian sisällissodan pakolaisia** on Yhdistyneiden kansakuntien pakolaisjärjestön UNHCR:n arvioiden mukaan lähtenyt maasta huhtikuuhun 2014 mennessä noin 2,58 miljoonaa. Heistä yli 2 miljoonaa on paennut naapurimaihin Jordaniaan, Libanoniin, Turkkiin ja Irakiin sekä Pohjois-Afrikan maihin, kuten Egyptiin ja Libyaan. Syyrian jättäneiden pakolaisten lisäksi maan sisäisiä pakolaisia on noin 3,5 miljoonaa ja YK:n arvioiden mukaan määrän odotetaan kasvavan vuoden 2014 loppuun mennessä jopa 6,5 miljoonaan.

Pakolaiset Lähi-idässä ja Pohjois-Afrikassa
-------------------------------------------

### Libya

Suurimman osan Libyan syyrialaisyhteisöstä, joka on kooltaan viranomaisten arvion mukaan 110 000 henkeä, uskotaan saapuneen viimeisen 1,5 vuoden aikana, kertoi The New Humanitarian 23.5.2013. Siirtolaisvirta Syyriasta alkoi lähes välittömästi sen jälkeen, kun  Libyan ensimmäinen sisällissota päättyi lokakuussa 2011. Silloin maahan pääsi ilman visaa, mutta säännöt tiukkenivat syyskuun 2012 jälkeen, jolloin islamistit olivat hyökänneet USA:n  Bengasin suurlähetystöön. UNHCR aloitti syyrialaispakolaisten rekisteröinnin syyskuussa 2012. Se oli vain näennäistä, sillä järjestöllä ei ollut sopimusta Libyan hallituksen kanssa jatkotoimista. Huhtikuun lopussa 2013 rekisteröintejä oli kertynyt noin 8000. Toukokuussa 2014 alkoi Libyan toinen sisällissota. 1.1.2016 maassa oli enää 97 UNHCR:n rekisteröimää syyrialaispakolaista. 1.4.2022 heitä oli 15 014.

30.11.2013 UNHCR oli rekisteröinyt 15 898 Syyrian pakolaista Libyassa. Amnesty Internationalin mukaan syyrialaiset, kuten muutkin pakolaiset, olivat laittomuuden ja rikollisuuden kasvun takia hakeutumassa pois maasta."Näiden olosuhteiden seurauksena kasvava määrä syyrialaispakolaisia on alkanut ylittää Välimerta viime kuukausina."

Italia ja Libya solmivat vuonna 2017 sopimuksen, jonka mukaan "Italia auttaa Libyan rannikkovartiostoa pysäyttämään siirtolaisveneitä ja palauttamaan niissä olleet pidätyskeskuksiin Libyaan". Vuoden 2022 helmikuussa 96 järjestöä vaati sopimuksen kumoamista, koska sopimus helpottaa "hyväksikäytön ja orjuuttamisen malleja, joissa rikokset ihmisyyttä vastaan tehdään järjestelmällisesti".

### Saudi-Arabia ja Persianlahden maat

Saudi-Arabia ja pienet Persianlahden maat (GCC-maat) eivät ota vastaan pakolaisia uudelleensijoitettaviksi, koska ne eivät hyväksy sanaa "pakolainen" laillisena käsitteenä. "Jopa Jordaniassa sisällissotaa pakenevia pakolaisia kutsutaan vierailijoiksi, koska heidän ei odoteta jäävän." Arabimaat eivät ole suostuneet allekirjoittamaan  vuoden 1951 kansainvälistä pakolaissopimusta.

 Syyskuun 11. päivänä 2015 Saudi-Arabian suurlähetystö antoi lehdistötiedotteen: "Saudi-Arabia on ottanut vastaan 2,5 miljoonaa syyrialaista konfliktin alkamisen jälkeen". Sen mukaan maa on avustanut Syyriaa, ja erityisesti Jordaniassa olevaa Zaatarin pakolaisleiriä, 700 miljoonalla dollarilla. Samana päivänä ilmestyi New York Timesin pääkirjoitusaukeamalla kolumni, jossa  Yhdistyneiden arabiemiirikuntien suurlähettiläs ilmoitti, että "Syyrian kriisin alusta lähtien Emiraatit ovat vastaanottaneet yli 100 000 syyrialaista".

9 päivää aiemmin BBC:n jutussa oli pohdittu, miksi Persianlahden maat ja saudit eivät ota juuri ollenkaan pakolaisia. Artikkelin mukaan visan saanti on erittäin vaikeaa Persianlahden maihin, ja "ilman visaa syyrialaisia ei päästetä arabimaihin, paitsi Algeriaan, Mauritaniaan, Sudaniin ja Jemeniin". Alueen maissa kerrottiin olevan vahva jako rikkaisiin arabeihin ja ulkomaiseen halpatyövoimaan. Ei-syntyperäisten asukkaiden on "lähes mahdoton saada kansalaisuutta". Sosiaalisen median vetoomukset pakolaisten päästämiseksi maahan eivät ole paljoa auttaneet.

5 päivää myöhemmin BBC kertoi, että pakolaiset ovat alkaneet lähteä leireiltä etsimään parempaa tulevaisuutta, joten "nyt tarvitaan asuinpaikka sadoille tuhansille ihmisille, ja juuri tässä Persianlahden maat ovat joutuneet vaikeuksiin vastausten kanssa". Maat olivat rahoittaneet Syyrian kapinallisia sunneja, ja nyt niiden tiedotusvälineet levittivät pelkoa, että syyrialaisten maahanmuuttajien joukossa voi olla shiialaisia soluttautujia, jotka kostavat  Assadin puolesta: "Politiikka ei ole vielä muuttunut, sillä erityisesti Qatar, Saudi-Arabia ja Arabiemiraatit ovat erittäin huolissaan Assadin lojalistien mahdollisesta iskusta takaisin. Persianlahdella on huhuttu kolmen viime vuoden ajan, että terroristiepäiltyjen soluja on vangittu kaikessa hiljaisuudessa, vaikka julkisuudessa ei ole koskaan tullut esiin suoria todisteita Assadin kannattajien vehkeilystä." Tämäkin artikkeli korosti luokkaeroja: "Esimerkiksi Emiraateissa ja Qatarissa on maan omia kansalaisia hieman yli 10 % väestöstä." Työvoima vaihtuu, mutta Persianlahden arabiväestö säilyttää hallitsevan asemansa. Tuhansien työttömien ulkomaalaisten saapuminen joukolla, ehkä pysyvästi, "on hyvin epämieluisa ajatus Persianlahden maille".

Vuonna 2020 UNHCR:n mandaatilla, pakolaisiksi hyväksyttäjä, syyrialaisia oli Saudi-Arabiassa 173 ja Arabiemiraateissa 383. Luvut kertovat, mitä mieltä pakolaisjärjestö on asiasta.

Saudi-Arabiassa oli UNHCR:n mukaan vuonna 2015 noin 500 000 syyrialaista  vierastyöläistä, joista moni avusti sukulaisiaan. Se helpotti pakolaisten ahdinkoa. Saudihallitsijoilla sotahuolet ovat rahallisesti suurempia kuin Syyrian pakolaiset, joihin kului 700 miljoonaa dollaria: miljardeja meni DW:n mukaan Syyrian sisällissodan jihadistien rahoittamiseen. Saudien puolustusmenot olivat vuonna 2015 Siprin mukaan 90,3 miljardia dollaria, josta paljon hupeni Jemenin sisällissotaan, toisuskoisten pommituksiin.

Pakolaiset Euroopassa ja Pohjois-Amerikassa
-------------------------------------------

Tammikuuhun 2014 mennessä noin 64 000 syyrialaista oli hakenut turvapaikkaa Euroopasta. Vuoden 2014 aikana EU:sta haki turvapaikkaa lähes 123 000 syyrialaista. EU-maista Syyrian pakolaisia ovat vastaanottaneet eniten Ruotsi ja Saksa, mutta myös Italiaan ja Bulgariaan on saapunut runsaasti syyrialaisia. Euroopan unionin ulkopuolista maista pakolaisia ovat ottaneet eniten Armenia ja Venäjä. Suomen hallitus teki syyskuussa 2013 päätöksen 500 syyrialaispakolaisen vastaanottamisesta. Vuodesta 2011 lähtien Suomeen on saapunut noin 600 syyrialaista turvapaikanhakijaa. (Arkistoitu – Internet Archive)

Yhdysvaltoihin on turvapaikkahakemuksen jättänyt helmikuuhun 2014 mennessä noin 135 000 pakolaisleireillä asuvaa syyrialaista, mutta tiukkojen terrorismilakien vuoksi turvapaikka on myönnetty vain reilulle sadalle ihmiselle. Kanada puolestaan on luvannut ottaa vastaan 1 300 pakolaista, mutta kevääseen 2014 mennessä heitä oli maahan saapunut vain 13. Etelä-Amerikan maista on Argentiina vastaanottanut 300 syyrialaisperhettä.

Pakolaisten määriä eri maissa
-----------------------------

| maa | ~2014 lähde | ~2014 määrä | 2020 määrä |
| --- | --- | --- | --- |
| Libanon | 5.2014 | 1 082 000 | 865 300 |
| Turkki | 5.2014 | 762 000 | 3 641 370 |
| Jordania | 5.2014 | 596 000 | 662 790 |
| Irak | 5.2014 | 223 000 | 242 163 |
| Egypti | 5.2014 | 137 000 | 130 577 |
| Libya | 12.2013 | 110 000 | 717 |
| Ruotsi | 12.2014 | 47 628 | 114 609 |
| Algeria | 7.2012 | 12 000 | 6 627 |
| Armenia | 1.2014 | 11 000 | 14 741 |
| Saksa | 1.2014 | 11 000 | 605 338 |
| Bulgaria | 1.2014 | 6 000 | 18 310 |
| Italia | 9.2013 | 4 600 | 3 508 |
| Iso-Britannia | 12.2013 | 1 500 | 10 919 |
| Gazan kaista | 12.2013 | 1 500 | … |
| Venäjä | 2.2014 | 1 000 | 361 |
| Norja | 3.2014 | 1 000 | 15 311 |
| Ranska | 12.2013 | 500 | 21 849 |
| Yhdysvallat | 4.2014 | 120 | 8 616 |
| Sudan | … | … | 93 498 |
| Itävalta | … | … | 54 903 |
| Kreikka | … | … | 36 448 |
| Alankomaat | … | … | 35 810 |
| Tanska | … | … | 19 878 |
| Sveitsi | … | … | 19 869 |
| Belgia | … | … | 17 693 |
| Espanja | … | … | 14 660 |
| Kypros | … | … | 8 797 |
| Marokko | … | … | 4 528 |
| Brasilia | … | … | 3 924 |
| Jemen | … | … | 3 609 |
| Irlanti | … | … | 3 126 |
| Suomi | … | … | 2 620 |

**Huomautuksia taulukkoon:** Vuoden 2014 alussa **Saksa** oli iupautunut ottamaan 11 000 syyrialaispakolaista ja **Ranska** 500. **Ruotsin** tilastokeskuksen tietokanta kertoo kaikista maahan tulleista vuosittain. Valintakohtia ovat: Invandringar; födelseland: Länder; Sök här: Syrien ja år. Vuosina 2011–14 maahan tuli yhteensä 47 628 syyrialaista. Vuonna 2021 tulijoita oli 3538. Vuoden 2020 palstalla ovat kaikki ne maat, jotka ovat ottaneet vähintään sen verran pakolaisia kuin Suomi.

Lähteet
-------

1. ↑  Number of Syrian refugees in Lebanon passes 1 million, U.N. says  3.4.2014. CNN. Viitattu 27.5.2014.
2. ↑  Syrians internally displaced by war expected to nearly double to 6.5 million by year’s end  5.2.2014. UN News Center. Viitattu 27.5.2014.
3. ↑  Syrians seeking refuge in Libya  23.5.2013. The New Humanitarian. Viitattu 13.5.2022.
4. ↑  All refugees in Libya 2015  1.1.2016. unhcr.org.  Arkistoitu 3.10.2016. Viitattu 15.5.2022.
5. ↑  Registered Refugees and Asylum-Seekers by Origin  1.4.2022. unhcr.org.  Arkistoitu 10.5.2022. Viitattu 15.5.2022.
6. ↑  An international failure: The Syrian refugee crisis (pdf) (sivu 6)  13.12.2013. amnesty.org.
7. ↑  Syrian refugees in Libyan prisons: Hostages for ransom (kumoamisvaatimus: linkki kohdasta "called for")  12.4.2022. syriadirect.org.
8. 1 2  Gulf States Fend Off Criticism About Doing Little For Syrian Refugees  20.9.2015. npr.org.
9. ↑  Saudi Arabia Received 2.5 Million Syrians since Beginning of Conflict  11.9.2015. The Embassy of the kingdom of Saudi Arabia Washington DC.
10. ↑  Saudi Arabia defends aid effort towards Syria after criticism on refugees  11.9.2015. Reuters.
11. ↑  Migrant crisis: Why Syrians do not flee to Gulf states  2.9.2015. BBC.
12. ↑  Migrant crisis: Why the Gulf states are not letting Syrians in  7.9.2015. BBC.
13. 1 2  Syrian Arab Rep. Refugees under UNHCR's mandate by country, 2020 UNHCR database. Viitattu 11.5.2022.
14. ↑  Arab monarchies turn down Syrian refugees over security threat  25.1.2016. DW.
15. ↑  Saudi Arabia, armaments and conflict in the Middle East  14.12.2018. Sipri.
16. 1 2 3  EU must open doors to avoid Syrian refugee catastrophe, says UN  13.1.2014. The Guardian. Viitattu 27.5.2014.
17. 1 2  Growing numbers of Syrians arriving in southern Italy  13.9.2013. UNHCR. Viitattu 27.5.2014.
18. 1 2  Long wait for Syrian refugees in Bulgaria  31.1.2014. BBC News. Viitattu 27.5.2014.
19. 1 2  Syrian Armenians in Armenia – Home away from home?  12.12.2013. The Economist.  Arkistoitu 19.12.2013. Viitattu 13.5.2022.
20. 1 2  Over 1,000 Syrian refugees granted Russian asylum – official  5.2.2014. RT.  Arkistoitu 5.2.2014. Viitattu 13.5.2022.
21. ↑  Suomi ottaa ensi vuonna 500 pakolaista Syyriasta  20.9.2013. Yle Uutiset. Viitattu 27.5.2014.
22. ↑  U.S. eases rules to admit more Syrian refugees, after 31 last year  5.2.2014. Reuters.  Arkistoitu 31.5.2014. Viitattu 27.5.2014.
23. ↑  Canada falling behind on promise to Syria's refugees  10.3.2014. CBC News. Viitattu 27.5.2014.
24. ↑  Tamara, the woman behind Syrian refugees in Argentina  13.9.2013. Buenos Aires Herald.  Arkistoitu 29.10.2013. Viitattu 27.5.2014.
25. 1 2 3 4 5  Inter-agency regional response for Syrian refugees (pdf) (17 – 23 May 2014)  2.6.2014. reliefweb.int.  Arkistoitu 19.7.2014. Viitattu 13.5.2022.
26. ↑  Canada urges support for Syrian refugees in Libya with Faraway Syria Exhibition  17.12.2013. Government of Canada.  Arkistoitu 22.12.2013. Viitattu 15.5.2022.
27. ↑  Största folkökningen någonsin  19.2.2015. Statistiska Centralbyrån.  Arkistoitu 22.2.2015. Viitattu 15.5.2022.
28. ↑  12,000 Syrian refugees in Algeria: official source  29.7.2012. Morocco World News. Viitattu 13.5.2022.
29. ↑  UK to act with 'urgency' over Syrian refugees says PM  19.1.2014. BBC News. Viitattu 27.5.2014.
30. ↑  Syrian refugees find shelter in Gaza Strip  8.12.2013. Al-Jazeera. Viitattu 27.5.2014.
31. ↑  Krever at Norge tar imot 5000 Syria-flyktninger  13.3.2014. NRK. Viitattu 27.5.2014.
32. ↑  America has resettled 121 of Syria's 2m refugees. We must do better – now  2.4.2014. The Guardian. Viitattu 27.5.2014.
33. ↑  Invandringar efter födelseland och år (Sveriges officiella statistik) statistikdatabasen.scb.se. Viitattu 13.5.2022.

Aiheesta muualla
----------------

* Kuvia tai muita tiedostoja aiheesta **Syyrian sisällissodan pakolaiset** Wikimedia Commonsissa